|  |  |
| --- | --- |
| WORLD HEALTH ORGANIZATIONORGANISATION MONDIALE DE LA SANTÉWELTGESUNDHEITSORGANISATIONВсемирная организация здравоохранения |  |
| Kuupäev: 21. märts 2024 |
| REGIONAL OFFICE FOR EUROPEBUREAU RÉGIONAL DE L’EUROPEREGIONALBÜRO FÜR EUROPAЕВРОПЕЙСКОЕ РЕГИОНАЛЬНОЕ БЮРОHead office:UN City, Marmorvej 51, DK-2100 Copenhagen Ø, DenmarkTel.: +45 45 33 70 00; Fax: +45 45 33 70 01 Email: eurocontact@who.intWebsite: https://www.who.int/europe | **. .**Riina SikkutTerviseministerSotsiaalministeeriumSuur-Ameerika 1Tallinn 10122**. .** |
|  |  |  |   |  |

**Maailma Terviseorganisatsiooni arvamus magustatud joogi maksu seaduse eelnõule**

Maailma Terviseorganisatsioon toetab magustatud jookide maksustamist, kuna magustatud jookide maksustamine on üks kulutõhusaimaid sekkumisi võitlusel ülekaalu, rasvumise ning toitumisega seotud krooniliste mittenakkushaigustega[[1]](#footnote-1).

Toetame magustatud joogi maksu seaduse eelnõud, et vähendada kõrge suhkrusisaldusega magustatud jookide tarbimist, eriti nende peamiste tarbijate ehk laste hulgas. Soovitame magustatud jooke maksustada, kuna need ei ole meile eluliselt vajalikud ning neis on väga vähe vajalikke toitaineid[[2]](#footnote-2). Samuti on teadusuuringutega korduvalt kinnitatud, et nende magustatud jookide liigtarbimine põhjustab hambakaariest, kehakaalu kasvu, tõstab riski haigestuda 2. tüüpi diabeeti, südameveresoonkonna haigustesse ja mitmetesse pahaloomulistesse kasvajatesse2,[[3]](#footnote-3).

Kuigi me toetame magustatud joogi maksu seaduse eelnõud ja magustatud jookide maksustamist, on meil eelnõule järgmised täiendavad ettepanekud:

1. § 2 kohta: soovitame kaaluda kõikide vabu suhkruid sisaldavate jookide maksustamist ehk soovitame maksustada ka magustatud piimajoogid ja 100% naturaalsed mahlad, kuna nad sisaldavad vabu suhkruid ning nende liigtarbimine on seotud hambakaariese, kehakaalu kasvu, kõrgenenud riskiga haigestuda 2. tüüpi diabeeti, südameveresoonkonna haigustesse ja mitmetesse pahaloomulistesse kasvajatesse1. Hoolimata sellest, et näiteks magustatud piimajoogid võivad sisaldada mõningaid toitaineid, nagu kaltsium ja valk, soodustavad neis olevad vabad suhkrud siiski kalorite ületarbimist ning seostatakse rasvumise, 2. tüüpi diabeedi ja hambakaariesega.
2. § 4 kohta: soovitame kaaluda laekuva maksutulu sidumist mõne terviseprogrammiga, näiteks kanda maksutulu Tervisekassale ravikulude katmiseks või eraldada see mõnele tervist sh toitumist ja liikumist edendavale programmile.
3. §6 kohta: soovitame kaaluda eelnõus olevate maksumäärade sidumist inflatsiooni ja sissetulekute suurenemisega selleks, et tagada maksu mõju ka pikema aja jooksul, mis aitab tagada, et sissetulekute suurenedes ei muutu tooted aja jooksul taas kättesaadavamaks. Lisaks soovitame vaadata üle, kas maksumäärad tõstavad toote hinda piisavaltehk selliselt, et toote hind tarbijale kallineks vähemalt 20%2. Kui maksumäärad, mis on tänases eelnõus, ei tõsta maksustatud toodete hinda tarbijale vähemalt 20%, siis soovitame kehtestada kõrgemad maksumäärad, et saavutada soovitud käitumise muutus ehk maksustatud toodete tarbimise langus ja toodetes olevate suhkrute sisalduse vähendamine tootjate poolt.
4. § 7 kohta: soovitame nõuetele vastavuse suurendamiseks kaaluda juhuslike kontrollide sisseseadmist, mis võivad vähendada toodete valet klassifitseerimist ja valesti märgistamist. Lisaks soovitame kaaluda trahvi kohaldamist, kui toode on valesti klassifitseeritud või märgistatud. Korduva rikkumise korral soovitame kohaldada kõrgemat trahvimäära kui esmakordsel rikkumisel.
5. §10 kohta: soovitame eelnõusse lisada jookide kogus, mida reisija võib isiklikuks tarbeks teisest riigist kaasa tuua, et vähendada teisest riigist toodud toodetega kauplemist ja sellisel viisil maksudest kõrvalehoidumist.

Lugupidamisega

*(allkirjastatud digitaalselt)*

Kristina Köhler

WHO esindja Eestis

WHO esindus Eestis

1. World Health Organization. Tackling NCDs: 'Best buys'. ‘Best buys’ and other recommended interventions for the

prevention and control of noncommunicable diseases, 2017, kättesaadav <https://iris.who.int/bitstream/handle/10665/259232/WHO-NMH-NVI-17.9-eng.pdf?ua=1> [↑](#footnote-ref-1)
2. World Health Organization, WHO manual on sugar-sweetened beverage taxation policies to promote healthy diets, 2022, kättesaadav <https://iris.who.int/bitstream/handle/10665/365285/9789240056299-eng.pdf?sequence=1> [↑](#footnote-ref-2)
3. World Bank Group. Taxes on sugar sweetened beverages: international evidence and experience, 2020, kättesaadav <https://thedocs.worldbank.org/en/doc/d9612c480991c5408edca33d54e2028a-0390062021/original/World-Bank-2020-SSB-Taxes-Evidence-and-Experiences.pdf> [↑](#footnote-ref-3)